Jan E. Jørgensen (V), 2025-10-09:
Når klokken slår 12 tirsdag den 6. oktober til næste år, går statsministeren på Folketingets talerstol med sin redegørelse for rigets tilstand, og 2 dage senere vil de politiske ordførere udlægge teksten og svare på spørgsmål fra politiske venner, fjender og bekendte.
Hvem der er statsminister til den tid, ved vi ikke, så noget kommer jo netop an på, hvem der er venner, fjender og bekendte.
Regeringen, vi har nu, blev fra første færd ikke spået megen politisk flyvehøjde.
Forventningen var, at gammel rivalisering ville stå i vejen for hele projektet, og at ideologisk stolthed fra den ene eller den anden ville efterlade Danmark med en regering, der ikke ville, ikke kunne vise nogen som helst form for handlekraft til gavn for befolkningen.
Nu er den her særlige regering så 3 år gammel, og i al ydmyghed mener vi, at vi har bidraget med en hel del flere politiske resultater, end vi blev spået, og vi mener, at vores rækken over midten har bidraget til samling i en tid, hvor verden omkring os spaltes og splittes.
Denne regering har klart bevist, at det vigtigste ikke er, om vi er røde eller blå.
Nej, det vigtigste er, at vi alle er røde og hvide.
Jeg har godt noteret mig, at mit partis deltagelse i regeringen har givet anledning til en hel del spørgsmål om, hvad Venstre egentlig vil, når det her føromtalte næste folketingsvalg så er afviklet.
Vil Venstre videre i en samlingsregering hen over midten, eller vil Venstre hjem til blå blok?
Men i dag vil jeg gerne give et svar.
Svaret er meget klart: Venstre vil mere.
For det er da fuldstændig rigtigt, som vores kolleger fra SF flere gange har bemærket, at regeringen og Venstre fører blå politik i et rødt Folketing.
Det er vi enige i, det er vi stolte af, og det er vi utrolig tilfredse med.
Men det betyder jo ikke, at vi så smækker fødderne op på sofabordet og hviler på laurbærrene.
Det betyder ikke, at vi stiller os tilfredse.
Thi evig stilstand er død, som der står skrevet i sangen »Jeg elsker den brogede verden«.
Tag f.eks. udlændingeområdet: I løbet af den her regeringsperiode har vi bl.a. indført arbejdspligten.
Det betyder, at folk, der kommer hertil, får stillet soleklart i udsigt, hvad alle vi danskere jo sådan set godt vidste på forhånd, nemlig at her i Danmark skal man yde, før man kan nyde.
Og vi har ansat en ambassadør i Strasbourg, der specifikt skal arbejde for, at konventionerne kommer til at tillade en strammere udlændingepolitik, der kan passe bedre på vores land, vores folk og vores kultur.
Men Venstre vil mere.
I Venstre byder vi udlændinge velkommen, hvis de kommer hertil for at bidrage positivt og tilpasser sig danske værdier.
For vi er helt afhængige af international arbejdskraft, der gør os rigere, skaber vækst og velstand.
Men som min formand sagde det klart og tydeligt på weekendens landsmøde – og nu citerer jeg: »Kommer man derimod til Danmark for at sælge narko fra en sænket BMW eller for blot at sidde i en slidt lædersofa og se Al-Jazeera, mens man venter på den månedlige kontanthjælp, ja, så skal man finde et andet sted at bo.«
Så simpelt er det.
Den her regering er også en regering, der har sikret de største skattelettelser i et årti.
Jeg nævner i flæng: Vi har fjernet afgifter, som danskerne har betalt, siden Stauning var statsminister – og det var Stauning!
– vi har genindført håndværkerfradraget, vi har banket elafgiften i bund, vi har sænket topskatten, og vi har fjernet modregningen i folkepension og vedtaget store personskattelettelser.
Hvis man lægger regeringens samlede skattelettelser, afgiftslettelser og billigere takster i daginstitutionerne sammen med reallønsudviklingen, ja, så vil en helt almindelig familie med hus, mor og far i arbejde og børnene i daginstitution have over 30.000 kr. mere til sig selv til næste år.
Og ja, det er jo nok noget af den blå politik, som vores røde kolleger snakker om, for det er blå politik at give danskerne flere penge mellem hænderne.
Det er dejligt, at vi har fået alt det igennem.
Det er det, men Venstre vil mere.
Så når vi i Venstre går til folketingsvalg, går vi til valg på, at selskabsskatten skal sænkes til 20 pct.
I disse tider, hvor vores konkurrenceevne er vigtigere end nogen sinde, skylder vi vores virksomheder bedre vilkår.